«Ангушт»-р ди стадионым щыджэгунущ
Урысей Федерацэм футболымкIэ и етIуанэ дивизионым и «Ипщэ» гупым «Спартак-Налшыкым» и гъусэу хэт Нэзрэн и «Ангушт»-м мазих гъунэгъум и унэм щригъэкIуэкIыну зэIущIэхэр Къэбэрдей-Балъкъэрым и къалащхьэм щызэхэтынущ.
Мы гъэм и фокIадэм Ингушым щекIуэкIынущ Кавказ джэгухэр. Ахэр щызэхэтынущ Аушевым и цIэр зезыхьэ стадионым — аращ и унэм щригъэкIуэкI зэIущIэхэр «Ангушт»-м щригъэкIуэкI хабзэр. Кавказ джэгухэм и пэ къихуэу абы лэжьыгъэшхуэ иращIылIэнущ: тIысыпIэхэм къыхагъэхъуэнущ, уэздыгъэхэр ягъэлъэщынущ, зэрыкIэлъыплъ Iэмэпсымэхэр ягъэувынущ… А псори щызэфIэкIынур фокIадэ мазэращ. АпщIондэхукIэ «Ангушт»-м и хьэщIэхэр Налшык къыщригъэблэгъэну зэгурыIуащ.
Къэбэрдей-Балъкъэрым футболым щыдихьэххэр а Iуэхугъуэм зэрыщыгуфIыкIынум шэч хэлъкъым. Къэралпсо зэхьэзэхуэм хиубыдэу я нэгу щIэкIынум хуэдитIкIэ зэрыхэхъуэнум къищынэмыщIауэ, абыхэм Iэмал яIэнущ ди лъахэгъухэу КIыщ Залым, Къуэнхэ Аслъэнбэчрэ Заурбэчрэ «Ангушт»-м хэту зэрыджэгур ялъагъуну.
Ингушхэм я фIыгъэкIэ ди хьэщIэнухэм ящыщщ Ставрополь и «Динамо»-р, Владикавказ и «Алания»-р, Прогрессым и «Биолог-Новокубанск»-р, Краснодар и «Краснодар-2»-р, нэгъуэщI командэ цIэрыIуэхэр.
Хьэтау Ислъам.
